32005R1192
L 194/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1192/2005 НА КОМИСИЯТА
от 25 юли 2005 година
за изменение на Регламент (ЕИО) № 1915/83 за някои подробни правила за прилагане относно воденето на сметки с цел определяне на доходите на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), и по-специално член 6, параграф 2 от него,
като има предвид, че:
(1)
Член 3 от Регламент (ЕИО) № 1915/83 на Комисията (2) предвижда, че органът за връзка изпраща всичките земеделски статистически отчети на Комисията не по-късно от девет месеца след края на отчетната година, за която се отнасят. В светлината на придобития опит е уместно да се удължи деветмесечният период.
(2)
Уместно е, като преходна мярка за отчетната 2004 година, да се даде на Чешката република, Естония, Кипър, Латвия, Литва, Унгария, Малта, Полша, Словения и Словакия по-дълъг период за изпращане на данните, с цел да се позволи плавно адаптиране на тези държави-членки към системата за водене на отчети за целите на определяне доходите на земеделските стопанства, която е нова за тях.
(3)
Следователно необходимо е Регламент (ЕИО) № 1915/83 да бъде съответно изменен.
(4)
Мерките, предвидени в настоящия регламент, са в съответствие със становището на Комитета на Общността за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Член 3, параграф 1 от Регламент (ЕИО) № 1915/83 се заменя със следното:
„Органът за връзка изпраща на Комисията всичките земеделски статистически отчети, представени във формата, определена в приложение III към Регламент (ЕИО) № 2237/77.
За отчетната 2004 година земеделските статистически отчети се изпращат не по-късно от 13 месеца след края на тази отчетна година. Въпреки това, органите за връзка в Чешката република, Естония, Кипър, Латвия, Литва, Унгария, Малта, Полша, Словения и Словакия изпращат земеделските статистически отчети не по-късно от 18 месеца след края на посочената отчетна година.
От отчетната 2005 година нататък земеделските статистически отчети се изпращат не по-късно от 12 месеца след края на въпросната отчетна година.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 юли 2005 година.